PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/486/20 octombrie 2004
R A P O R T

asupra proiectului de Lege pentru modificarea şi completarea Legii nr.132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru modificarea şi completarea Legii nr.132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor, trimis cu adresa nr.PL.X. 616 din 18 octombrie 2004.

La întocmirea prezentului raport, Comisia a avut în vedere avizul Consiliului Legislativ.

Proiectul de lege are ca obiect de reglementare modificarea şi completarea Legii nr.132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor, în scopul atribuirii acestui consiliu a rolului de autoritate naţională pentru calificări  şi principalele atribuţii ce decurg din această nouă obligaţie.
Comisia propune Plenului adoptarea proiectului de lege întrucât acest proiect constituie o prioritate legislativă asumată de Guvern în programul de măsuri legislative privitoare la semestrul II 2004, cu termen final de adoptare noiembrie 2004, în vederea derulării reuşite a activităţilor cuprinse în Programul Phare 2004-2006.
2. Proiectul de lege face parte din categoria legilor organice, conform prevederilor art.73 alin.(3) din Constituţie, republicată. 
3. La lucrările comisiei au fost prezenţi 17 deputaţi, din totalul de 20 membri ai comisiei.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, d-na Liliana Scarlat – şef serviciu în cadrul Ministerului Muncii, Solidarităţii Sociale şi Familiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Senatului, Camera Deputaţilor fiind prima cameră sesizată.

În urma dezbaterii în şedinţa comisiei din 20 octombrie 2004, proiectul de lege a fost aprobat în forma prezentată, cu unanimitate de voturi.

